Щефан Хермлин
Под прозореца чувам стъпки…

Превод от немски: Венцеслав Константинов, —

chitanka.info

Под прозореца чувам стъпки.

В лозницата песен трепти.

Кой ли ме чака в мрака?

Какво ще ме навести?

Сенки от стари години

Пъплят по мойта стена.

Историята ми нашепва

За друга една страна…

За бреговете и тъмни,

За небето, потънало в зрак

Над катедрали и лаври,

За нейния вдигнат флаг.

Ти, мое утро и пладне,

Покрив пробит, хляб и плам.

Страдание. Мое и твое.

И нашия, нашия срам…

Познат-непознат като своя

Живот, чувам глас променен.

Все по-тихо заливи плискат

В златосянката на Пусен.

О, страна, песента ти излитна

В надрейнския чист лазур.

Победният пламък гореше

В мрачния свят на Латур.

Под прозореца чувам стъпки.

В лозницата те шумят.

Кой ли ме чака в мрака?

Влез, приятелю, идещ от път!

Но вратата не се отваря.

Пусто е вън. Пада нощ.

И чувам: в огнището лумва

Битката с нова мощ.

1953

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.